*A könyvbemutató alábbi szövege a bánffyhunyadi Ravasz László Közösségi Ház 2024. március16-án rendezett megnyitóján hangzott el. Itt került a közönség elé először Szász I. Tasnak a város jeles szülöttjéről,* ***Albrecht Dezsőről*** *most megjelent munkája.*

 **MÉG EGY JELES BÁNFFYHUNYADIRÓL**

Tisztelve szeretett kedves Díszvendégeink, Államtitkár úr, Püspök uraim, helyi vezetőink, kedves meghívottak, szeretett kalotaszegiek!

Bánffyhunyad nagy szülöttjének, Ravasz Lászlónak emlékházát avatva, a város jeles triászának másik két tagjára, Albrecht Dezsőre és Mikó Imrére is büszkén emlékezhetünk. Közülük a most megnyíló *Hitel* kiállítás kapcsán szeretném bemutatni a róla most megjelent emlékező, monografikus szándékú kötetem főszereplőjét, a Hitel meghatározó hatású szerkesztőjét, a debatter politikust és váteszi képességű esszéistát, **Albrecht Dezsőt**.

Az őket 3 évtized által közös nemzedékké átölelő időben élt olyan személyiségekről van szó, akiket méltán sorolhatunk azon nagyok közé, kikre Márton Áron püspök gondolt akkor, amikor azt mondta, hogy: nehéz időkhöz nagy nemzedékre van szükség.

Mert az 1882-ben e városban született Ravasz László püspök után, 1908-bani itt jött világra Albrecht Dezső ügyvéd, esszéista, politikus, majd 1911-ben Mikó Imre jogász, kisebbségpolitikus és író. Mindhármukon keresztül pedig a Hitel folyóirat gyökerei is behálózzák Bánffyhunyadot. Ezért aktuális a folyóiratról emlékező kiállítás ideérkezése.

Az Áron-püspök emlegette szükség, amely 1920. június 4-ével köszöntött be, mindhármuk sorsát meghatározta.

A II. világháború után a három sors háromfelé kanyarodott. Ravasz anyaországi kényszerű belső, Albrecht párizsi külső emigrációban, Mikó Imre pedig az egymást követő romániai diktatúrák világában fejezte be pályafutását, de mindhárman az összmagyarság számára máig értéket jelentő szellemi hagyatékot bíztak reánk.

Hármuk közül tehát most a Hitel harcos főszerkesztőjére, az esszéíróra és politikusra, Albrecht Dezsőre emlékezünk.

Egy monográfia jellegű kötet megírása és megszerkesztése már régi kötelességem volt, és sokan bíztattak is erre. A bíztatás célba talált, annál is inkább, mert keresztapámról volt szó, arról a szerkesztőről, akinek felkérésére Kolozsváron 10 éven át szülőházamban szerkesztették a korszak jelentős folyóiratát, a Hitel nemzetpolitikai szemlét, amely hagyatékának napjaink számára történő átmentésére már évtizedekkel előbb felesküdtem, s azt szüleim nyomán öröklött szolgálatomnak is tekintem. Hiszen az ő szavaikon nevelkedvén messzemenően fontosnak tartottam célkitűzéseiket, melyeket már az első számban megfogalmaztak: „***Egymásról alig tudó bár egyként gondolkodó »egyedüllevő magyarok«, akikhez a Hitel szól. Közvéleményt alakítani, az együtt menetelés lelki feltételeit megteremteni, ez a cél."***

De térjek a tárgyra, és mutassam be kötetem főszereplőjét, Albrecht Dezsőt, akit, ha most meghallgatnak, méltán nevezhetnek Önök is politikai vátesznek.

Az Albrecht család magyar nemesi família volt. A jó barát, Cs. Szabó László szerint anyai ágon egyik ős II. Apafi Mihály fejedelem pohárnoka lehetett. Az arisztokrataságról szóló félreértéshez vagy tudatos ferdítéshez hozzásegíthetett Albrecht főherceg neve, vagy akár Albrecht Dezső valóban főúri személyisége és magatartása.

Édesapja, Albrecht Lajos ügyvéd- és politikusként hagyott emléket maga után. A róla szóló feljegyzésekben olvashatjuk, hogy:

***„A*** [**Kalotaszegi**](https://hu.wikipedia.org/wiki/Kalotaszeg)***Református Egyházmegye főgondnoka, a helyi Népbank igazgatóságának elnöke volt, aki – főleg – a trianoni békeszerződést követő években, 1923-ban bekövetkezett haláláig, élénken részt vett Erdély politikai életében (Elsősorban az***[***Erdélyi Néppárt***](https://hu.wikipedia.org/w/index.php?title=Erd%C3%A9lyi_N%C3%A9pp%C3%A1rt&action=edit&redlink=1)***, a***[***Magyar Szövetség***](https://hu.wikipedia.org/w/index.php?title=Magyar_Sz%C3%B6vets%C3%A9g&action=edit&redlink=1)***és az***[***Országos Magyar Párt***](https://hu.wikipedia.org/wiki/Orsz%C3%A1gos_Magyar_P%C3%A1rt)***szervezésében).”***

E tevékenységében együttműködött Kós Károllyal, és fia, Dezső innen örökölte az életre szóló atyai barátságot Kalotaszeg sajátjává vált polihisztorával, Kós Károllyal.

Albrecht Dezső tanulmányait még Kolozsváron, a Református Kollégiumban kezdte, de egyetemre Trianon után már csak a román nyelvű I. Ferdinánd Tudományegyetemre iratkozhatott be, s így egyik első tagja lehetett a románul jól beszélő, és az akkor errefelé még oly idegen *„*Kárpátokon túli” szellemet megismerő fiatal magyar értelmiségnek. 1936-ban letette az ügyvédi szakvizsgát is és megszerezte az államtudományi doktori címet, majd Bánffyhunyadon dolgozott, jó nevű ügyvédként folytatva apja praxisát, s lett a környék legismertebb jogvédője. Jó anyagi hátteret sikerült kiépítenie. Innen járt be Kolozsvárra, ahol nemcsak társadalmi életét élte, de aktív és tájékozódni képes tagja lett az ujjászerveződő magyar szellemi és politikai életnek is.

Albrecht Dezső további pályafutásáról a fennmaradt, főleg a Hitel folyóiratban megjelent saját tanulmányai és mások róla szóló írásai, valamint családi emlékeim mellett, az 2012-ben általam rendezett Hitel konferenciára meghívott Kónya-Hamar Sándornak kiváló forráskutatásra alapozott írását is igénybe véve, meg a budapesti OSZK és PIM könyvtárakban továbbá családi levéltárunkban fennmaradt levelezés töredékei, illetve az Országház gyűjteményben fellelhető megszólalásai nyomán kaphatunk képet.

Sajnos Albrecht Dezsőnek a történelem játékai folytán soha nem jelenhetett meg könyve. Az emigrációban írottak pedig alig, és a SZER-ben elhangzottak egyelőre egyáltalán nem kutathatók, mert a milliós számú filmtekercs máig feldolgozatlan.

Trianon utáni éveivel kapcsolatban Kónya-Hamar így ír: ***„Az erősen politikai érdeklődésű, ambiciózus, impulzív és talán dzsentri allűrökkel is megáldott ifjú már egyetemi évei alatt igen aktív tagja a főiskolai ifjúsági mozgalmaknak, magyar egyetemi tevékenykedők között vezető szerepre tör, s már akkor nevet szerez cikkeivel, kisebb tanulmányaival, majd kitűnik külföldi tanulmányútjain is (Érsekújvár, Brünn). Az előbb említetteknek következménye, hogy nem egy vitapartnere vagy riválisa a későbbiekben is kitartó, komoly ellenfelévé vált.”***

Aki a most megjelent kötetet kézbe veszi, a vele kapcsolatos, és elsősorban Balogh Edgár személyében megtestesült ellenoldalnak a pillanatnyi szükség szerint változó véleményeit és támadó, vagy éppen átmenetileg olykor meglepő módon elfogadó magatartásának változó irányait vagy intenzitását látva, egy máig működő baloldali magatartásforma tökéletes diagnosztikájával szembesül.

Már 1930 körül folyóirat alapításon gondolkodik, de ebben megelőzi őt az akkor születő *Erdélyi Fiatalok* című lap.

Ügyvédi jövedelmét jelentős részben a közösségi ügyekre fordítja. Innen ered és adódik döntő fontosságú összekapcsolódása a Hitel folyóirat saját sorsát és családomat is átölelő történetével. 1935 őszén fordul segítségért az akkori kolozsvári értelmiség egyik gyülekezőhelyét házukban működtető szüleimhez, hogy a Széchenyi és Makkai Sándor szellemiségét ápoló, Makkai László és Venczel József alapította, de 6 rövid szám után megszűnt HITEL című lapot, folyóirat formában és tekintélyesebb tartalommal segítsék újraindítani. Erre Albrechtet Venczel József és Kéki Béla kéri fel, s maguk mellé szólítják Vita Sándort is egyenlő súlyú partnernek.

A Hitel holdudvarának tekintélyét emeli, hogy Albrecht az atyai barát Kós Károlyt is magával hozza a később oly sok fontos döntést megélt Hitel asztal köré.

A Hitel szelleméről és céljairól a most itt is megnyílt kiállítás táblái tanúskodnak. Nemcsak magyar vezető réteget akartak nevelni, de a történelem kihívásainak is megpróbáltak megfelelni, s ebben Albrecht Dezső – a leginkább politikusi alkattal bíró szerkesztő – komoly szerepet vállalt.

A nevezetes Vásárhelyi Találkozót 1937-ben Tamási Áron kezdeményezésére és vezetésével a Hitel csoport szervezi meg. Ennek sokatmondó története és az itt született *Hitvallás* üzenetei a szintén az idén megjelent *A Vásárhelyi Találkozó 1937* c. nagyobb terjedelmű monográfiámban olvashatók. Albrecht Dezső az, aki a Tamási megnyitó beszéde után a vitaindító nagy előadást megtartja.

1938-tól a Kalotaszegi Református Egyházmegye gondnoka. 1939–40-ben a [Magyar Népközösség](https://hu.wikipedia.org/wiki/Rom%C3%A1niai_Magyar_N%C3%A9pk%C3%B6z%C3%B6ss%C3%A9g) vezetőségi tagja, társadalmi szakosztályának titkára.

Külön szót érdemel, hogy 1940 után szüleimmel együtt fő szervezője a Kolozsváron megalakult [*Erdélyi Körnek*](https://hu.wikipedia.org/w/index.php?title=Erd%C3%A9lyi_K%C3%B6r&action=edit&redlink=1). Ennek tagsága a Hitel kemény magjára épülve olyan szellemiséget képviselt, amelyről Márai Sándor naplójában szuperlatívuszokban ír, és amihez hasonló szerinte az akkori anyaországban sincs.

Aztán 1940-ben a Hitel asztalánál készítik el azt a beadványt Teleki Pálhoz, amelyben Észak-Erdélynek bizonyos önállóságot kérnek, továbbá azt, hogy az anyaországbéli politikai pártok ne jöhessenek be. Ugyanakkor példás nemzetiségi politika alapjait vetik papírra.

Albrecht Dezsőt a magyar négy év elején Teleki Pál több Hiteles társával együtt hívja be az országgyűlésbe, és mikor angolszász orientációját erősítendő segíti létrehozni az Erdélyi Pártot, annak alapszabálya a Hitelt választja forrásának. Elnöke Teleki Béla, ügyvezető alelnöke Albrecht Dezső, főtitkára Mikó Imre lesz. Mindhárman Hitelesek. Gyülekező helyük is a Hitellel közös Erdélyi Kör lesz.

A Hitel asztalától indul a negyvenek kiugrást követelő memoranduma, innen kel útra Atzél Ede báró az első moszkvai kapcsolatfelvételre a Tatár hágón át.

Aztán innen vesz részt Teleki Béla javaslatára Teleki Géza, a közben elhunyt Teleki Pál fia, a Faragho delegáció moszkvai aláírásig jutott kiugrási tárgyalásaiban.

A nehéz időkben, 1944. március 19. után ők szervezik meg a GESTAPO által felkoncolásra szánt politikai foglyok kiszöktetését, részt vesznek a zsidómentés munkájában, végül annak is részesei, hogy Kolozsvárt sikerül nyílt várossá nyilvánítani.

Érdekes módon a Baky-féle puccskísérletről és az ezt megakadályozó Koszorús akcióról nem érkezik hír ezekben a napokban Kolozsvárra. Kónya-Hamar Sándortól származó adat szerint***: „(…) az 1944. augusztus 29-én megalakult Lakatos-kormány, a belügy egyik államtitkári állását kínálják föl neki, ő azonban a Rugonfalván született Mester Miklóst ajánlotta maga helyett, aki a holokauszt irodalomban is pozitív megítélést nyer később. Mester Miklóssal (1944. július 5-6-án) együtt felügyeli Koszorús Ferencnek, az esztergomi páncélos hadtest helyettes parancsnokának, a budapesti gettót védő nevezetes hadműveleteit, és segíti oda bejutni a Kolozsvárról érkező menekülteket.”***

A szintén erdélyi református gyökerű Koszorús akciója egyébként, melyet a kormányzó parancsára hajtott végre a gettó védelmében és az úgynevezett „csendőrpuccs” megakadályozására, a németek által megszállt Európában páratlan cselekedetnek bizonyult.

Koszorús Ferenc szoboravatásán a Házelnök által idézett mondataiból most csak kettőt emelek ki: **„A haza érdekében nincsenek megoldhatatlan feladatok, legfeljebb megoldásra alkalmatlan emberek",** vagy**: „A bajok gyökerét ott találjuk meg, ahol és amikor ki merték mondani az Isten tagadását”.**

*Azóta a titkos levéltárak feloldása után megtudhattuk, hogy nyugati terv szerint hagyták Magyarországot a németek által megszállni, s azt még elő is segítették, mert ez jelentős haderőt vont el a nyugati frontról.*(Kiemelés a szerk.-től)

Albrecht a nyilas puccs után már nem vesz részt az országgyűlés munkájában, visszavonultan él Magyarországon mindaddig, míg 1947-ben meg nem tudja, hogy Románia háborús bűnösnek nyilvánította és kiadatását akarja kérni. Ekkor kezdődnek emigrációs évei, melyek javát Párizsban töltötte.

A nagy történelmi események nyomasztó emlékét oldandó, egy kedves személyes emlékemmel is árnyalnám keresztapám, „Duckó bácsi” portréját. A „magyar négy évből” származnak ilyen emlékeim. Egykoron, látogatásai alkalmával, négy-ötéves emberkeként „titkos megbeszélésekre” invitáltam és „titkos kalapácsolásokra” készültem társaságában. A háborús évek rádió-híradóiban hallhattam a „titkos” definíciót. Budapestről 1943 karácsonyán küldött képeslapján, a feltehetően Morpurgo festette kis kalapácsoló kovács hátoldalára írta:

***„Tasikám, fontos tárgyalásaim« miatt a karácsonyt nem tölthetem veled, de küldök egy kalapácsos fiatalembert, akivel »titkosan kalapácsolhatsz«. Csókol keresztapád.”***

Aztán a „titok” tovább kísérte kapcsolatunkat, mikor a Szabad Európa hullámhosszán a rádióra tapasztott fülekkel hallgattuk (ha jól emlékszem csütörtöki) az anyai Bónis név alatt sugározott rovatát. Borbándi Gyula a SZER történetéről szóló könyvében írja Albrechtről: **„…1951 őszén a Hírosztályon dolgozott, belpolitikai hírszerző volt. Román nyelvtudása miatt nagy előnyt jelentett a Hírosztály számra. A rádiószínház, az irodalmi és zenei műsorok koordinálására 1952 augusztusában művészeti titkárság alakult, ennek tagja volt Albrecht Dezső.”**

Hogy SZER-hallgató mivoltunk mégsem volt titok, arról évekkel 1956 után győződhettem meg, mikor az 1959-es esztendő zűrzavarában, a ravaszul 56-ra visszautalva történt exmatrikulálásom alkalmával, a káderes gúnyos mosoly kíséretében feltett keresztkérdései után jelezte, hogy pontosan tudnak róla. Néhány év múlva a derék káderessel még összetalálkoztam az egyetem parkjában. Talpig festékesen, nagy létrát cipelve igyekezett egy oldalösvényen elslisszolni, pedig nem eredeti mesterségét kellett volna szégyellnie előttem.

Nos, ilyen emlékek hangulatában próbálok visszapillantani Bánffyhunyad jeles szülöttjére, azzal a céllal is, hogy nem csupán a kötelező kegyeletnek áldozunk, hanem saját elemi és a legföldhözragadottabb értelemben vett megmaradásunk érdekében is kapaszkodjunk múltunk tapasztalatába. Ebben pedig egy hozzá hasonló váteszi jelenség nagyban segíthet.

Hogy létezik-e a fellelteknél bővebb hagyatéka vagy sem, még nem tudhatjuk. A Hitel nyugati hagyatékának példája nyomán bármit feltételezhetünk. Az Illyés Elemér ezzel kapcsolatos kéziratait a naiv olasz özvegy egy „kedves budapesti úrnak” adta át nagy örömmel és bizalommal. További sorsa ismeretlen.

Kónya-Hamar Sándor már 10 évvel ezelőtt leírt szavai szerint: ***„megsemmisítő torzítás, s a torzító megsemmisítés”*** működött és újra működik, s melyben: ***„ami nem sikerült a kommunista ideológiának, azt a liberális-globális kapitalizmus végezheti be (…), azzal az ideológiai ízlésterrorral, mellyel ilyen emlékezéskor is szembe kell néznünk”***. De ezt is mondja: ***„…nem lehetünk a jövő urai mindaddig, míg a múlt újra vissza nem tér emlékezetünkbe!”***

Szerencsémre a PIM szakembereinél nyitott kapukat döngettem, s így hozzájutottam az ott fellelhető Albrecht levelezéshez jó barátjával, Cs. Szabó Lászlóval és a Párizsban tevékenykedő – akkoron ifjú – Nagy Pállal. Emellett rendelkezésemre álltak szüleimmel folytatott levelezésének megmaradt darabjai és néhány emigrációs írás az OSZK-ból.

De térjünk vissza Albrecht Dezső történetének utolsó éveihez.

Az emigrációban Párizsban telepedett le, és először kertészkedésből élt. Éppen egy gazdag román művésznő alkalmazta. A levelezését tanulmányozva feltehetően a Párizs közelében élő Popescu Elviráról lehet szó.

Rövidesen belső munkatársa lett az 1947–1952 között Párizsban szerkesztett [*Nyugati Hírnöknek*](https://hu.wikipedia.org/w/index.php?title=Nyugati_H%C3%ADrn%C3%B6k&action=edit&redlink=1), 1950-től 1955-ig szerkesztette és kiadta az [*Erdélyi Magyar Sajtószemle,* majd új címmel *Erdélyi Szemle*](https://hu.wikipedia.org/wiki/Erd%C3%A9lyi_Szemle) című lapot, írásai jelentek meg a [Katolikus Szemlében](https://hu.wikipedia.org/wiki/Katholikus_Szemle), illetve az [Új Látóhatárban](https://hu.wikipedia.org/wiki/%C3%9Aj_L%C3%A1t%C3%B3hat%C3%A1r).

Mint hallhattuk, csakhamar a Szabad Európa Rádióhoz került, ahol éppen azok támogatták, akikkel kapcsolatban antiszemitizmussal akarták vádolni. Pedig a zsidótörvény megszavazásában részt sem vett, s a Hitel zsidómentő munkájában Vita Sándor barátját és szerkesztőtársát támogatta, nem beszélve a Koszorús akcióban vállalt szerepéről. Liberalizmus, demokrácia és humanizmus voltak a jelszavai, és állította, hogy aki igazi keresztény, az nem lehet semmilyen körülmény között antiszemita.

Parlamenti beszédeinek olvasása közben ugyan észre lehet venni azt, amint a második bécsi döntés eufóriáját követően először a német és az olasz nép példáját hangoztatja, de rövidesen rájön arra, hogy nem ez a helyes út, és alig több mint egy év után már a magyar megoldást hangsúlyozza, azt az elvet, amelyet Teleki Pál is tanácsolt: Magyarországot magyar módon kell vezetni.

Hogy a háború utáni korszak borzalmakat túlélő zsidósága miként viszonyult hozzá, azt abból is láthatjuk, hogy nem csupán szerkesztője lett a Szabad Európa Rádiónak, a nyugati világ eme ismert fontos fórumának, hanem annak amerikai és európai – nem kis részben zsidó származású – pénzügyi támogatói anyagilag is benne bíztak meg. Az akkoriban igen szigorú szűréseken átjutva lett 1954-től a [strasbourgi](https://hu.wikipedia.org/wiki/Strasbourg) székhelyű [*Szabad Európa Bizottság*](https://hu.wikipedia.org/w/index.php?title=Szabad_Eur%C3%B3pa_Bizotts%C3%A1g&action=edit&redlink=1)tanulmányi igazgatója. Ebben a minőségében az intézmény magyar ösztöndíj-programjának vezetője, később – annak megszűnéséig, 1966-ig – az általános ösztöndíj-program adminisztrátora volt, aminek Párizs, Louvain és Strasbourg egyetemeinek magyar diákjai igencsak hasznát és áldását érezhették. Az évek során több ezer magyar diákot segített tanulásában és egzisztencia teremtésében.

Élettársa is jelentős személyiség volt: báró [Doblhoff Lily](https://hu.wikipedia.org/w/index.php?title=Doblhoff_Lily&action=edit&redlink=1), a neves külpolitikai újságírónő, aki elsőnek írta meg Horthy Miklós élettörténetét, melyet az érintett maga is elfogadott.

Itt kell megemlékeznünk arról a helyről, ahova minden valamirevaló magyar értelmiségi, aki útlevelet kapott, igyekezett eljutni és ott eszmét cserélni az emigránsokkal. A nyugati magyar emigráció történetének érdekes színfoltja az a pulitanya, melyet Albrecht Dezső a Loire völgyében, Orleans és Gien között létesített, s ahol hosszú éveken át voltak bármikori vendégei, olyan barátai, mint például Cs. Szabó László, Illyés Gyula, Weöres Sándor vagy Rómából Triznya Mátyás és Szőnyi Zsuzsa, aki „Triznya-kocsma” című könyvében emlékezik, és örökíti meg ezt a kuriózumnak is beillő életrajzi kitérőt. Ismét Kónya-Hamar Sándor kutatásból idézek***: „A Pulitanya, meg a római Triznya-kocsma és más hasonló jótét intézmények voltak azok az összekötő szálak, amelyek révén a Nyugatra látogató, gyérszámú szerencsés magyar hírt vihetett az otthoniaknak (...)”***

Doblhoff Lily 1973 őszén váratlanul elhunyt. Albrecht az ekkor éppen alkotói ösztöndíjjal Párizsban tartózkodó Szervátiusz Jenőtől rendelte meg kopjafáját.

A Petőfi Irodalmi Múzeum levéltárában fellelhető levelezéséből derült ki, hogy 1974 augusztus-szeptemberben mégis sikerült hazalátogatnia Magyarországra.

A végnapokról Kónya-Hamar Sándor így ír: ***„Albrecht Dezső három évvel később, 1976. szeptember 6-án követte feleségét a kopjafa alá. A párizsi Magyar Műhely 1976. 49-50 számában Sarkady Sándor »Nekrológ jelen időben« címen így búcsúztatja: »Nem kallódott el élete. Szerencsésebb körülmények között talán többet, egyértelműbbet, gyakorlatilag hasznosabbat alkothatott volna. Az eredmény így sem kevés: szélsőségek és megalkuvások között hányódó korunkban sajátosan egyéni, sémákhoz nem alkalmazkodó élete, erényeivel és hibáival együtt egy elgondolkoztató magatartás példája.«***

***Cs. Szabó László 1982-ben „Hűlő árnyékban” c. könyvében búcsúzó nosztalgiával emlékezik: »Halottjaimat szemlélve a hűlő árnyékban, végül térjek be immár láthatatlanul még egyszer egy Loire-völgyi csirke- és pulitenyésztő magyar tanyára, viking hajónak is kivájható, négyszázéves gerendái alá.”***

Halálának oka – amint a levelek alapján elég nagy biztonsággal megállapíthattam – egy aorta fejlődési rendellenesség, amely a családjában nem volt egyedülálló eset.

\*

Ami a legfontosabb nekünk, az utókor még élő és ugyanazt a küzdelmet folytatni kénytelen szereplőinek, az Albrecht Dezső a vátesz! Aki üzenetei által „ma is élő” és figyelmeztető szülöttje Bánffyhunyadnak, szerkesztője a Hitel nemzetpolitikai szemlének.

Ezért most idézeteket fogok felsorolni írásaiból, olyanokat, amelyek kommentár nélkül is megdöbbentik és megerősítik meggyőződésében a ma gondolkodni próbáló, vagy merészelő embert.

Az idő szorít, ezért csak felsorolásszerűen emelek ki néhányat:

Erdély magyarságáról neki nem a halál jut eszébe*:* ***„Élünk és élni fogunk! Ez bizonyos. De van szép élet és csúnya élet. Élhet egy nemzet a hivatás magaslatán, de élhet posványban is. Mi az előbbit akarjuk.”***

Aztán egyedüllétünkről elmélkedik valóban váteszi módon:

***„Egyedül vagyunk, rokon nélkül. A magyarnak csak egy rokona van: Európa s ez a rokon sem akar tudni rólunk. A magyarság Európa reménytelen szerelmese. Ami hibánk van, mind ebből a reménytelen szerelemből fakadt: odadobtuk az életünket védelméért s ez volt a kisebb hiba, hiszen magunkat védtük elsősorban, de eldobtuk lelkünk sajátos, Keletről hozott értékeit, csakhogy Nyugathoz annál hasonlatosabbakká váljunk.***

***Bennünk Európa túléli saját magát: mi még most is európai öntudatról, közösségi érzésről ábrándozunk, amikor már Európa nem akar tudni saját magáról sem.”***

Albrecht Dezső ezeket a szavakat 89 évvel ezelőtt, 1935 őszén-télelején írta le!

De a most következő idézet is mintha jelenünknek szólna: ***„Etikai jellegű kultúránk van, megértésről és igazságosságról álmodozunk s szerte Európában az önzésnek és a nyers erőszaknak hivatástudata tombol.***

***Arányszámunk rossz, elhelyezkedésünk előnytelen.***

***S ha magunkat nézzük, Széchenyi e megbolydult méhraját, ahogy fullánkjainkat egymásnak szegezve állunk öreg a fiatallal, katolikus reformátussal, író politikussal, szabadelvűek a gazdasági autarkiát sürgetőkkel, a párt a pártonkívülivel, a közönyösök és konclesők a nemzeti érdekkel, a régi formákhoz ragaszkodók az új tartalmat kívánókkal szemben, és ha az út távolságát mérjük, akit önmagában csak az egészséges közszellem kialakulásáig kell megtennünk, szívünk megnehezedik és kétségek gyötörnek: elég-e a mi jóindulatunk, segíteni akarásunk ahhoz, hogy mindezeken változtatni tudjunk?”***

Albrecht ekkor – talán legelsőként vagy elsők között – mond ki egy varázsszót, olyat, amelyet éppen korunk romboló szelleme akart és próbál ma is visszájára fordítani: ***„Merjünk nagyok lenni!”.***

Aztán felméri egyéni képességeink nagyszerűségét, de kijelenti, hogy ez egymagában nem elég. A közösségi érték az, ami a döntő*.* ***„Az egyéni értékeken kívül egy nemzet erejét, teljes értékét, a tagjaiban hordozott közösségi érték erőssége szabja meg, az a meghatározhatatlan lelki tartalom, parancsoló ösztön, ami az egyéni érdeket alárendeli a közösségi érdeknek, az a titokzatos lelki irányítószerv, mely az egyént képességeivel a közösségi munka vonalába állítja s az egyén és a nép teljes egységét megteremti”.*** Ennek hiányosságairól beszél. Hogyan is nevezhetjük ma ezt a csodálatos képességet? Nos, szerintem ez az egészséges nemzettudat!

Albrecht így figyelmeztet: ***„Műveltségváltásban és lélekben magyarrá válni: erre kötelez a múlt és kényszerít a jövő”.*** Szerinte a vezetésre hivatottak lemondtak az irányításról. Nem képesek új közszellemet kialakítani. ***„Erdélyben nincs vezetőosztály, mely mély szociális és nemzeti felelősségérzettel, nagy feladatának hivatástudatával vehetné át a nemzet vezetését. (…) Ki kell alakítani az új vezetőréteget, most már – okulva a történelmen – nemzeti kiválasztás útján, melynek ismérve: szolgálni a nemzetet…”***

Zarándoki komolyságot igénylő munkára int. Voltaire-t emlegeti, aki Erdélyről írva csodálattal jegyzi meg, hogy itt a földműves is egyik kezében a fegyvert tartva szánt. ***„Szükséges végre látnunk, hogy mi az, amit lehet és amit nem lehet. (…) De végeredményében nem is az a tulajdonképpeni probléma, hogy mit lehet és mit nem, hanem az, hogy hogyan lehet.”***

A nagyfontosságú Vásárhelyi Találkozón mondott vitaindító beszédében olvashatjuk: ***„Sokáig élt a hit a magyarságban – reménység volt több benne vagy álom? – hogy a kisebbségi kérdésnek általános európai rendezése nemsokára el fog következni. (…) Tudomásul kell vennünk, hogy Európának nincs ideje velünk, a mi kis bajainkkal, érzelmi kisugárzásainkkal törődni. Hát tudomásul vettük. Keserves volt, de túl vagyunk rajta. Aztán Makkai megírta: nem lehet, Reményik a protestánsok máglyára menő hitével visszavágta: lehet mert kell. Mi pedig állunk a kettő között, nem törődünk vele, hogy lehet vagy nem lehet, hanem ehelyett kutatjuk a módot, a módozatokat, az eszközt, a Módszert: hogyan lehet mégis…”*** Ugye ma sem állunk másként. Ma is ezt kell kutatnunk, és ma is hiába várnánk az európai megoldást.

És most figyeljünk ennek a kiváló tanácsadónak és jósnak egy másik, napjainkban élő valósággá vált megállapítására***: „Az erdélyi magyar kisebbség annyi joggal fog bírni, mint amennyi súllyal Erdélyben bír s mint amennyi súlyt Erdély a román államkomplexumban jelent s végül, de elsősorban, mint amennyi értéket és érdeket Románia számára a Dunamedencében Magyarország barátsága, esetleg szövetsége képvisel.”***

Vagy: ***„Kisebbségi társadalom még a legszélsőbb individualizmus idején sem engedheti meg tagjainak sem az önző különállást, sem a külön csoportokra tagolódást. A kisebbségi élet nem önző elzárkózást, hanem a szabad kitárulást követeli.”***

Albrecht a kisebbségi kérdés politikai, államközi megoldását nem a nagyhatalmakra bízta volna, hanem az érintett felek közötti szerződésekre.

1939-ben *A szellem kötelessége* című vezércikkében írja: ***„…a szép gondolatokat ma már csak erős ököllel lehet megvédeni (…)*** *vagy:* ***„…az önmagának élő polgári életformának egyszer s mindenkorra vége; ma már az ember csak egy közösségben s egy közösségért élve érezheti és teheti magát emberré. (…) ez a közösség nem lehet más, mint a családdá alakult nemzeti közösség, melynek – Tamási szavaival élve – címere a nép.”***

1943-ban, már magyar fennhatóság alatt, a revíziós sikerek múlandó kábulatában élő és háborúba sodródott országban írja a *Magyar hivatás* című cikkében: ***„Több út áll előttünk? Európa testét átszelő, széles, kikövezett országutak kínálgatják magukat, csábítanak a megtett eredményekkel. Közöttük szerényen húzódik meg a magyar út? Ma még bozót rejti el előlünk járhatóságát, pedig kitisztítható volna könnyű munkával, s akkor kitűnne, hogy járható, sőt a mi számunkra egyedül ez járható. Forduljon önmaga felé a magyar lélek, támaszkodjék a magyar népre a politika, kérjen kölcsön egy kis paraszti józanságot a tudomány: rögtön járható lesz az út, s kialakul az a magyar magatartás, mely az államrendszer átalakulásánál a magyar föld és a magyar lélek adottságait és a magyar korszerűséget veszi zsinórmértékül, a nemzet megújulását pedig úgy végzi el, hogy az közelebb jusson önmagához, önmaga lényegéhez.”***

Mintha ráismernénk napjaink nehéz küzdelmeinek alapvetéseire egy újabb, s nem kevéssé veszedelmes háttérrel folyó, de elkerülhetetlen önvédelmi kísérletünk idején. Ennek puszta felismerése nyomán kaphatunk igazán képet Albrecht Dezső jövőbe is mutató éleslátásáról, s egyben megerősödhetünk abbéli hitünkben, hogy helyes mindaz, amit és ahogyan ma teszünk.

Albrecht Dezső zsenialitása és embersége büszke példa lehet a szülőváros Bánffyhunyad, Erdély és az egész Kárpát-medence magyarsága számára. Bizonyítja, hogy nehéz időkben mindenkor felbukkanhat a Márton Áron említette nagy nemzedék. Nos, Albrecht Dezső és a vele összefogó Hitel holdudvar valóban nagy nemzedék volt. Meghaltak, szétszóródtak a világban, vagy otthon maradtak. A holtak halálukkal üzentek, a szétszóródottak a szülőföldért dolgoztak tovább, amire legjobb példa éppen Albrecht Dezső. Az otthon maradottak pedig felneveltek egy kiváló új nemzedéket, amely a kegyetlen idő rabságában már maga is leköszönőben van, s figyeli saját utódait. Az unokákat és dédunokákat.

Az a szellem pedig, amely megmaradásunkat szolgáló önvédelmi harcainkat jellemzi, a „hogyannak” folytonos és következetes keresése, a magunk erejére támaszkodás fontossága, a *merjünk kicsik lenni* szellemiségének tagadása, és Albrecht Dezső megannyi fentebb olvasott véleménye felismerhető a gyakorlatban, mai vezetőink politikai krédójában.

De Albrecht Dezsőt a mai napig nem övezi az őt megillető tisztelet.

Üzeneteiről a többség – a Hitel folyóirat elhallgatásával együtt – tudomást sem szerzett. Az új világ új szelein lovaglók, a megfelelési kényszertől szenvedők pedig, ha tudnak is róla, inkább elhallgatják. A Montparnasse-i temetőben korhadó kopjafa pedig sorsára bízva várja az emlékezőket.

Ezzel az előadással is ezt a csendet próbáltam megtörni.

 ***Szász István Tas***